BIRN Kosova
BIRN Kosova është pjesë Rrjetit Rajonal për Gazetari Hulumtuese me prezencë në të gjithë Ballkanin
KALLXO.com disa ditë më parë publikoi një video, ku shiheshin tre pjesëtarë të policisë teksa shqelmonin një qytetar i cili ishte i prangosur nga vetë ata.
Ngjarja kishte ndodhur më 25 prill të vitit të kaluar.
KALLXO.com ka kërkuar nga ana e Inspektoratit Policor të Kosovës, përgjigje në lidhje me masat që janë marrë për dy policët të cilët janë të përfshirë në rrahjen e qytetarit të Ferizajt vitin e kaluar.
Në një përgjigje për KALLXO.com, IPK pati thënë se Departamenti i Hetimeve i Inspektoratit bazuar në autorizimet ligjore dhe fushëveprimin e vet ka trajtuar rastin e video-incizimit të publikuara më 30 prill të këtij viti nga KALLXO.com.
"Hetuesit e IPK-së lidhur me këtë rast kanë ndërmarrë disa veprime hetimore dhe i njëjti është përcjellë në prokurorinë kompetente", thuhet në përgjigjen e Inspektoratit.
Dy prej zyrtarëve të implikuar në këtë rast tashmë janë suspenduar nga Policia e Kosovës por për një rast tjetër në të cilin ata janë si të dyshuar.
KALLXO.com ka kërkuar sqarime nga IPK në lidhje me ankesat e tjera të qytetarëve për dy policët e suspenduar.
Sipas Inspektoratit Policor të Kosovës, ankesa e qytetarit i cili shihet duke u shqelmuar nga pjesëtarët e policisë, është proceduar në Prokurorinë Themelore në Ferizaj së bashku me të gjitha shkresat dhe provat e grumbulluara dhe së bashku me videon e postuar nga KALLXO.com
Për dy raste të tjera për të cilat KALLXO.com i ka shkruar IPK-së ende nuk kanë përfunduar procedurat hetimore.
"Sa i përket ankesës së qytetarit të pranuar më datë 12 Mars të këtij viti, ky rast është akoma në procedurë hetimore . Rasti i ankesës së një qytetari tjetër e cila është pranuar më datë 19 Prill 2018 është në trajtim e sipër nga hetuesit e IPK-së në konsultim me prokurorin kompetent", thuhet në përgjigjen e IPK drejtuar KALLXO.com.
Inspektorati Policor, ka thënë tutje se sa i përket çështjes së vazhdimit të suspendimit, e gjitha është e rregulluar me lidh dhe varësisht prej rrethanave të rastit, IPK i vlerëson arsyet e vazhdimit apo ndërprerjes së suspendimit.
08 Maj 2018 - 21:22
Send this to a friend